मुद्दो की राजनीति और सत्ता की राजनीति- ये दोनों राजनीति की दो पृथक-पृथक धाराएँ है । ऐसा नहीं कहा जा सकता कि मधेश की राजनीति कर रहे दल या उनके नेतृत्व ने मुद्दों को छोडÞ दिया । वस्तुतः मुद्दे हैं, इसलिए उनका अस्तित्व भी है और समय असमय मुद्दों की बात कर धीरे-धीरे अपने-अपने घटते प्राणतत्व को ऊर्जा प्रदान करते हैं, जो यह सिद्ध करती है कि उनमें जिजीविषा अभी शेष है । वस्तुतः वे अधिक व्यवहारवादी हैं । इसलिए मुद्दे के सोने में सत्ता की चाँदी मिलाकर उसका मूल्य जाने-अनजाने कम कर देते हैं और मजबूती का दंभ भरते हैं । अब तक यह तर्क दिया जाता रहा है कि सत्ता में पहुँचकर मधेश के प्रति होने वाली नीतिगत असमानता, अन्याय, विभेद आदि को रोका जा सकता है । लेकिन अब तक की सरकार साधना में इन दलों ने कितना खोया और कितना पाया, यह आत्मचिंतन की बात है । यद्यपि तर्क-कर्ुतर्क का हथियार उनके पास है । जिसके बदौलत वे जनता को गुमराह कर सकते हैं और करते हैं । लेकिन भ्रम का यह परदा बहुत अधिक टिकाऊ नहीं होता । वे माने न माने आम लोक के सामने से यह भ्रम का परदा हटने लगा है और उनकी सिद्धान्तविहीन महत्वाकांक्षाओं की नग्नता उभरकर सामने आने लगी है ।